Papersnake/gushiwen huggingface dataset:
赠卢十二竹枝词十二首 其三
申佳允（明代）

花枝浓淡映青阳，把酒轻浮琥珀光。愿得年年春色懒，红梅香递九霞觞。
和袭美赠南阳润卿将归雷平
陆龟蒙（唐代）

朝市山林隐一般，却归那减卧云欢。堕阶红叶谁收得，

半盎清醪客酹干。玉笈诗成吟处晓，金沙泉落梦中寒。

真仙若降如相问，曾步星罡绕醮坛。
烛影摇红
翁孟寅（宋代）

楼倚春城，锁窗曾共巢春燕。人生好梦比春风，不似杨花健。旧事如天渐远。奈情缘、素丝未断。镜尘埋恨，带粉栖香，曲屏寒浅。

环佩空归，故园羞见桃花面。轻烟残照下阑干，独自疏帘卷。

一信狂风又晚。海棠花、随风满院。乱鸦归后，杜宇啼时，一声声怨。
题龟山塔前一首唐律后一首进退格 其二
杨万里（宋代）

旧岁新年来往频，孤标数面便多情。独将白发三千丈，上到瑶台十二层。

万里海风吹不动，半轮淮月为谁明。东坡旧迹无寻处，试问龛中锦帽僧。
晚过五门
陆游（宋代）

五门路，四月乳鸦啼绿树。
闲游但喜日初长，薄暑始知春已去。
楼头风高舞双旗，画角声中日还暮。
马啼特特无断时，老尽行人路如故。
戏题
杨万里（宋代）

蜂居笔管没人知，谁遣啾啾不住时。
最是蜗牛太多事，长将宅子自相随。
送张山甫武功簿
梅尧臣（宋代）

洛阳旧交有七人，五人已为泉下尘。
各家生儿为门户，唯子弟兄先立身。
我与信都侯独在，喜见及禄知天仁。
昨日闻补武功吏，气调欲与南山亲。
少年勉力向职事，莫学老贫文字新。
和文淑湓浦见寄
王安石（宋代）

多难漂零岁月赊，空余文墨旧生涯。
相看楚越常千里，不及朱陈似一家。
发为感伤无翠葆，眼从瞻望有玄花。
唯诗与我宽愁病，报尔何妨赋棣华。
浩歌行十章 其二
姚燮（清代）

行行重行行，唧唧复唧唧。古来不欢事，人生有离别。

春云飘燕度大梁，秋风吹鸿下南江。关山如磨客如蚁，奔走劳生那时已？

我且手持七尺珊瑚竿，日坐门前钓溪水，失鱼何忧得何喜？
题紫团山三十六景 倚秀峰
王寀（宋代）

山形叠叠掩禅关，长薄萧森落照间。天女欲誇新结束，都将翠藻簇烟鬟。
菩萨蛮 其四 商霖臣纳姬
毛奇龄（清代）

沟头流水山头雪。春江几度迎桃叶。桃叶渡江来，江花两岸开。

珍珠量几斛，买得双蛾绿。衫子绿于蛾，双蛾奈绿何。
雨后
刘攽（宋代）

积雨黄梅后，多风夕景天。少阴回玉烛，秋气变薰弦。

孤鸟爰居外，残云螮蝀边。羽陵书蠹尽，数怪绝韦编。
经安州感故郑郎中二首
黄滔（唐代）

云梦江头见故城，人间四十载垂名。马蹄践处东风急，

鸡舌销时北阙惊。岳客出来寻古剑，野猿相聚叫孤茔。

腾身飞上凤凰阁，惆怅终乖吾党情。

锦帐先生作牧州，干戈缺后见荒丘。兼无姓贾儿童在，

空有还珠烟水流。江句行人吟刻石，月肠是处象登楼。

旅魂频此归来否，千载云山属一游。
戏答 其一
徐积（宋代）

我喉已吞霜，我口复吞月。吞霜吞月太粗豪，五脏心胸总清彻。

东家亦有人中清，一从年少名豪英。文章馀事能用兵，蛇矛丈八折羽旌。

排成大阵将横行，太华屹立洪河倾。螭腾豹躣哮虎鸣，斗胆可落突眼睛。

冲车突骑出不意，锋不可当声动地。前军已胜后兵继，唱罢凯歌毡帐睡。

将军但筑受降城，老大不烦修武备。
湖南午坐雨作归山堂共成四绝句
张镃（宋代）

帘外青山隐树林，霎时来看便沉吟。
骑声盖色都除尽，唯恨诗情染最深。
书派河徐希秀才别业
释保暹（宋代）

渺渺渡头路，客心难解携。
半空山远近，寒日水东西。
漾浦渔罾小，飞沙雁阵低。
霜风起深夜，只是欠猿啼。
淮阴钓台
鲍康（清代）

欲搜遗址但蒿莱，屠钓中多大将才。千载兴亡君莫恨，歌风戏马尽荒台。
送张郎中迁京
孟浩然（唐代）

碧溪常共赏，朱邸忽迁荣。豫有相思意，闻君琴上声。
横吹曲辞·长安道
沈佺期（唐代）

秦地平如掌，层城入云汉。楼阁九衢春，车马千门旦。

绿槐开复合，红尘聚还散。日晚斗鸡还，经过狭斜看。
拟行路难·其六
鲍照（南北朝）

对案不能食，拔剑击柱长叹息。
丈夫生世会几时？安能蹀躞垂羽翼！
弃置罢官去，还家自休息。
朝出与亲辞，暮还在亲侧。
弄儿床前戏，看妇机中织。
自古圣贤尽贫贱，何况我辈孤且直！
谒金门 次韵虞万州刚简以谒金门曲为叔母寿
魏了翁（宋代）

那复有。气味醲于春酒。犹向故乡怀印绶。相过何日又。

吐出心肠锦绣。问我阿娘依旧。娘亦祝君如柏寿。相看霜雪后。
次韵李似之秋居杂咏十首 其九
李纲（宋代）

朝市不可留，山林有佳趣。结庐无人境，散策时远步。

手携葛翁杖，足蹑祖师屦。一笑浮世空，欻若草头露。

幻身粗饱煖，此外复何虑。休问东陵瓜，且种梁溪芋。
近闻诸山例关堂石门老偶煮黄精以诗为寄次韵以戏之
李弥逊（宋代）

束缚斋鱼昼掩关，长镵斸雪草泥间。竹炉石鼎甘香剩，分与衰翁却病颜。
金陵曲送客返金陵 其十
屈大均（明代）

白鹭芳洲廿里长，家家花发暖飞香。轻舟未忍随潮去，公主坟西吊夕阳。
约斋张直阁画师顶相请赞
释咸杰（宋代）

挨开不二门，千圣须却步。直下便承当，略通一线路。

佛也不奈何，谁敢当头道。道著头角生，一点黑如皂。

尽情分付约齐大居士，一等人间任扬播。
谨次十七叔去郑诗韵二章以寄家叔一章以自咏
陈与义（宋代）

乡里小儿真可怜，市朝大隐正陶然。
固应聊颂屈原橘，底事便陶杨恽田。
广陌遥知驹款段，曲池犹记鹭联拳，
对床夜雨平生约。话旧应惊岁月迁。
念奴娇·隆乾间事
刘克庄（宋代）

隆乾间事，两翁有、手泽遗编曾纪。余掌兰台修纂到，景定初开忠邸。坏起复麻，奋涂归笔，嚼碎张巡齿。德音犹在，非卿何足语此。

老来兹事都休，问门前宾客，今朝来几。达汝空函，投伊大瓮内，谁曾提起。丹汞灰飞，黄粱炊熟，跳出槐宫里。儿童不识，秃翁定是谁子。
郊庙歌辞。朝日乐章。肃和
佚名（唐代）

惟圣格天，惟明飨日。帝郊肆类，王宫戒吉。

珪奠春舒，钟歌晓溢。礼云克备，斯文有秩。
酬杨遂
王禹偁（宋代）

杨君江左士，文律何飘飘。
人言未冠时，作赋凌洞箫。
甲科中南国，通籍趋东朝。
轗轲位不进，陶潜还折腰。
宰邑向蜀道，萑蒲忽兴妖。
官小力不支，奔窜避枪刀。
朝廷责守土，黜入县佐僚。
昨朝写孙愤，遗我有客谣。
伊予亦左迁，讽之心无憀。
人生一世间，否泰安可逃。
姑问道何如，未必论卑高。
自古富贵者，撩乱如藜蒿。
德业苟无取，未死名已消。
岂期颜子渊，不朽在一瓢。
推此任穷达，其乐方陶陶。
达则为鵾鹏，穷则为鹪鹩。
垂天与巢林，识分皆逍遥。
游海珠寺谒李忠简公祠 其二
朱士赞（明代）

玉曙词章绝学难，先生千古此登坛。风裁何处霜同肃，权贵于今骨尚寒。

珠寺考钟鸣夜月，越江飞浪障东澜。哲人遗像瞻依在，步武谁弹柱后冠。
偈颂一百零九首
释可湘（宋代）

初三十一，中九下七。
今朝部入书云笔，大书特书兼屡书，
祖师两眼黑如漆。
自嘲
胡宿（宋代）

雪梅连日碍层阴，昨夜银台瑞霰深。待诏多年无屐齿，窗间犹作洛生吟。
秋夕哀
夏侯湛（魏晋）

秋夕兮遥长。哀心兮永伤。结帷兮中字。屣履兮闲房。

听蟋蟀之潜鸣。睹游雁之云翔。寻修庑之飞檐。览明月之流光。

木萧萧以被风。阶缟缟以受霜。玉机兮环转。四运兮骤迁。

衔恤兮迄今。忽将兮涉年。日往兮哀深。岁暮兮思繁。
次韵仇仁近晴窗二首
方回（元代）

往时淟涊玷蕃宣，处士名闻积有年。
甚欲同倾彭泽酒，未能略送始兴钱。
细看好句无疵处，时出名言亦自然。
苦海爱河争没溺，禅窗一榻篆茶烟。
和文与可洋川园池三十首 湖桥
苏轼（宋代）

朱栏画柱照湖明，白葛乌纱曳履行。
桥下龟鱼晚无数，识君拄杖过桥声。
辛巳秋初归田有期喜而成咏因感今怀昔赋成一百五十韵
吴当（元代）

河山神禹绩，幽冀帝尧都。畿甸三千里，干城百万夫。

天戈随所指，地轴待人扶。迹启龙廷远，兵临虎塞孤。

群雄归霸主，四杰翊基图。炎绪宾旸谷，寒金抚锻炉。

中原方板荡，庶类划昭苏。九壤邦家赋，三农黍稷租。

户封登岁版，物贡应时需。漕转河仓腐，烟输甸灶餔。

经纶开世室，混合尽寰区。弼亮求耕钓，英贤起贩屠。

有桥题墨柱，载道弃关繻。济济皇多士，雍雍国硕儒。

师行汤誓训，谟协舜都俞。一德遵神武，多方囿化枢。

星辰天北极，文物地东隅。孺子谁堪托，交邻信已渝。

祸机生肘腋，剥丧切肌肤。内溃离荆楚，先声震越吴。

筑台方拜将，破竹已长驱。谈笑收图籍，轮囷发藏帑。

义夫思感激，烈士涕沾濡。旌旆沧溟棹，衣冠岛屿郛。

哭秦无复报，蹈海竟何辜。曾记忠臣传，空存内秘厨。

始因三统正，巳作万邦孚。重译而来献，脩程不惮劬。

建邦强本干，分社列茅蒩。绶冕朝仪集，梯航贡篚输。

殿开金幕席，地隐锦氍毹。率土尊元会，灵杓直孟陬。

垂旒容穆穆，鸣玉色愉愉。瑞拟龟陈范，祥开象载瑜。

凤旂飞黻绘，虎帐插彤玈。昼接初张宴，春城大赐酺。

舞行分羽翿，乐奏引笙竽。御酒擎鹦鹉，宫腰蹋鹧鸪。

绣帘香喷雾，红袖脸凝酥。宠锡公无诐，皇心爱不姑。

从容周典礼，宏远汉规模。勋业诚高矣，文章亦焕乎。

堪舆全所畀，开辟古来无。奕世归前烈，丕承仰圣谟。

设科仍较艺，献颂竞操觚。第列金张密，恩从卫霍殊。

锡符盟劵赤，纳陛戟门朱。优戏时闻鼓，珍庖日荐腴。

花娇金屋贮，葧熟翠眉须。擅制由先彻，承谋又故吾。

豪胥真首祸，接迹合群谀。豺遘多嚵嚼，蝇营善嗫嚅。

程书违尺度，黩货较锱铢。鼎餗顷筐载，宫墙粪土圬。

纷纷联组绶，琐琐进葭莩。编户渝名籍，枢兵窜隶奴。

赋输年削弱，魑魅暗揶揄。廊庙轻千虑，锄耰起一呼。

蚁穿终溃决，蛊食莫支吾。伏莽狺狺犬，鸣祠处处狐。

邑荒烟寂历，野战血模糊。国步何颠踬，奸谋敢觊觎。

风尘朝漠漠，笳管夜呜呜。烽燧飞燕蓟，冰澌带易滹。

楼前朱汗马，城上白头乌。奚啻生疵疠，畴能洗毒痡。

赐书从慰藉，哀诏漫于戏。怅望鸿飞阔，追扳骥足驽。

射天悲溅血，浮海勇乘桴。迷复行多眚，颠頣口卒瘏。

人才今卤莽，世道日榛芜。忆昔丘园贲，怀贤岁月徂。

紫微华盖坐，黄道泰阶符。乔岳宗衡岱，深源达泗洙。

作人宜棫朴，为政敏蒲卢。国已称多造，时方见大巫。

共稽夔乐律，独咏鲁风雩。石室紬书盛，宾筵讲席敷。

百年悲宰木，一束奠生刍。子敬家毡在，元成世业俱。

六经悬日月，百刻谨朝晡。力学为师古，专门亦授徒。

许身期稷禹，忧世慕唐虞。自忝龙门客，人称凤穴雏。

让推吴季札，忠拟斗于菟。官政年方盛，成均矩不踰。

于焉思继绍，不敢离须臾。粉署青丝直，华堂瑞锦铺。

清时叨著作，极力事描摹。述德安能伋，知非窃比蘧。

苍茫怀野服，容易接亨衢。清庙资梁栋，微材愧欂栌。

立螭簪白笔，冠豸伏青蒲。折槛心常壮，牵裾气不粗。

家声幸未坠，朝论转相揄。鱼橐垂腰重，驼章结绶纡。

乘舆时警跸，琐闼晓追趋。赐食分羔雉，连茵杂豹貙。

上林巢鸑鷟，太液散鸥凫。春色红云岛，寒光白玉壶。

暑清长夏簟，露浥冷秋菰。宫树惟栽柳，仙家亦种榆。

步陪宗伯履，筵列侍中襦。服礼期无玷，论兵实自迂。

承恩辞殿陛，列骑出闉阇。上日群公饯，皇华六辔诹。

宣威扬绣节，伐叛赐金鈇。霜气横埤堄，湖光应属镂。

由来怀德地，今日不臣诛。否泰机潜伏，乾坤乱已怃。

侯王神所赉，僣窃尔何愚。优诏从宽大，伤心献馘俘。

辕门存简翰，斥候遣戈殳。小腆原原附，渠魁寸寸刳。

临危亲决战，鼓勇誓捐躯。分阃多违命，争权始搆诬。

漫遭摇毒虿，岂望报恩珠。谁谓青蝇集，能令白璧污。

山昏鹗啄屋，江暗雁衔芦。暂铩扶摇翮，真成局促驹。

藩臣隳戎备，野老独惊吁。蔽日来幡帜，长风送舳舻。

闭关方吝赏，破的已摧枯。举目郊原窜，传声将相逋。

与谁矜阀阅，无复顾妻孥。殷冔怜崩角，豳歌美跋胡。

居然鱼漏网，拙甚雉罹罦。戴笠山头杜，持旄海上苏。

悽悽冰肺腑，飒飒雪头颅。夔蜀诗千首，嵩阳饭一盂。

满盘朝苜蓿，几见岁屠苏。义路成孤往，名缰讵可拘。

民情眉可察，羁思口空糊。枕石身长病，餐霞体任臞。

秋原伤蔓草，夙志弃桑弧。未筑扬雄宅，犹乘范蠡湖。

感时思顾遇，望远意踟蹰。故里荒松菊，良田秀堇荼。

舆台夸负乘，衿佩困泥涂。林黑烟藏豹，山空雨笑鼯。

仰天瞻大介，无地哭穷途。茅屋寻常梦，梅花八九株。

败垣牵薜荔，流水插粳稌。野蔌从人馔，村醪不用沽。

春风徐步屧，秋影鉴髭须。麋鹿忘猜隙，渔樵结友于。

独招华表鹤，亲钓锦江鲈。溪月明如昨，山花色似姝。

经丘通窈窕，寻壑历崎岖。真似陶彭泽，归来足自娱。
田家杂兴八首·其二
储光羲（唐代）

众人耻贫贱，相与尚膏腴。
我情既浩荡，所乐在畋渔。
山泽时晦既，归家暂闲居。
满园植葵藿，绕屋树桑榆。
禽雀知我闲，翔集依我庐。
所愿在优游，州县莫相呼。
日与南山老，兀然倾一壶。
句
陈谦（宋代）

青衫夜半何曾著，引兴参差杂椒糈。
田家杂兴次储光羲韵
孙枝蔚（明代）

娶妻非齐姜，置田非膏腴。结交非平原，或牧或樵渔。

亲戚不我嗤，还复羡幽居。厨中办鸡黍，前溪漉虾鱼。

相期风雨候，早更过吾庐。得巢雀相贺，得食鹿相呼。

与尔共乡县，时来倾此壶。野人常在野，鸟兽颇相关。

嗷嗷叹众雀，求食何时闲。慨然念羲农，不生此世间。

鼙鼓声不休，群盗满南山。衣食起干戈，世路多险艰。

仁义那可恃，清净良难攀。莫言庄与老，不如孔与颜。

猎骑过青山，追逐良自乐。朝出长安城，晚投咸阳郭。

笑谓田家儿，止如夸收获。乾坤方用武，人命轻鸟雀。

养贼二十年，无人收河洛。空有长弓箭，不射欃枪落。

大言竟何益，此辈真轻薄。
题封桩库
赵顼（宋代）

每虔夕惕心，妄意遵遗业。顾予不武资，何以成戎捷。
风入松 苦暑戏与客语
陈维崧（清代）

炎炎火镜正烧空，避暑苦无从。客言安得匡庐瀑，还移取、华井秦松。

玉女盆边吸露，水仙祠畔餐风。

答言计总未为工，不若在军中。平驱十万横磨剑，涛声怒、硬箭强弓。

恶浪千堆蹙黑，战旗一片摇红。
沿江买鱼不得询之则前此多为官船所强取故有亦言无因成三绝 其一
姚勉（宋代）

江行安可食无鱼，问著笭箵总道虚。底事官船渠不卖，从来污吏喜侵渔。
雨中过沙滩二首
杨万里（宋代）

烟雨新图学不成，烟能明晦雨能声。
莫教一点春风起，卷尽空蒙写晚晴。
送宗密上人归南山草堂寺因谒河南尹白侍郎
刘禹锡（唐代）

宿习修来得慧根，多闻第一却忘言。
自从七祖传心印，不要三乘入便门。
东泛沧江寻古迹，西归紫阁出尘喧。
河南白尹大檀越，好把真经相对翻。
赠郑处士
许浑（唐代）

道傍年少莫矜夸，心在重霄鬓未华。杨子可曾过北里，

鲁人何必敬东家。寒云晓散千峰雪，暖雨晴开一径花。

且卖湖田酿春酒，与君书剑是生涯。
题所得蒋氏帖
米芾（宋代）

棐几延毛子，明窗馆墨卿。功名皆一戏，未觉负平生。
少年行四首·其三
令狐楚（唐代）

弓背霞明剑照霜，秋风走马出咸阳。
未收天子河湟地，不拟回头望故乡。
登君堂，酌君酒，为张氏顺堂赋
范梈（元代）

登君堂，酌君酒，愿君有亲千岁寿。有蟠者木，嶷彼堂前。

越女能寿，秦女能弦。羽觞流月，翠幕张天。粲粲在侧，罗列庶鲜。

登君堂，酌君酒，愿君有亲千岁寿。昔屈生去芰，君子贵之；

郑庄循爱，终悔其为。先师遗言，戒尔从今。至孝有道，岂不在敬？

酌君酒，登君堂，愿君有亲千岁寿，岁岁寿且康。
南明山宝相寺十五题 其十二 石缝梅
释显忠（宋代）

根埋山骨几百载，但怪生物偏有私。春前受气地犹冷，雪里暗有人未知。

自将孤石比坚性，不与众木争芳姿。惆怅无言为真赏，栏干独倚觉多时。
梦蜀中一山寺日龙塘有龙祠余似尝屡游也别之
孙应时（宋代）

客游几度到龙塘，沙路萦纡草木香。
雪后江山馀壮观，秋来楼阁记新凉。
百年此役何时再，万里东归吒兴长。
风景留人重回首，犹须好句与平章。
浣溪沙
欧阳修（宋代）

云曳香绵彩柱高。绛旗风飐出花梢。一梭红带往来抛。

束素美人羞不打，却嫌裙慢褪纤腰。日斜深院影空摇。
檐卜花
蒋梅边（宋代）

清净法身如雪莹，肯来林下见孤芳。
树花六月无炎暑，省爇铜匜几炷香。
柳枝词
郑文宝（宋代）

亭亭画舸系春潭，直到行人酒半酣。
不管烟波与风雨，载将离恨过江南。
传上人之径山
释子益（宋代）

佛祖不传希世宝，千人万人觑不破。
五峰相见索看时，切忌倾出一栲栳。
病中朱廷平可大携谈易王生见过书怀
于慎行（明代）

宣室情知久荷恩，旅愁无奈泥芳荪。十年玉署尘心冷，一片青山素业存。

病里风云天北阙，春来花树鲁东门。欲知朝市浮沈理，季主长安好共论。
过周匏庵汶上旧业
杨青藜（清代）

汶水桥东处士家，漆园深处满烟霞。到来竹阁凉如水，绕径空余枳壳花。
题水石翎毛
许及之（宋代）

此君已可人，更著水石映。水禽穿林来，相呼复相应。
法相习兄小室在黄金山下
释月涧（宋代）

人间万事不如闲，湖海归来紧著关。自笑一生贫不尽，黄金推作屋头山。
和张谋父游石佛山观魏太武书
贺铸（宋代）

中夏昔屯否，代邦天所开。
鸿图属太武，不世英雄才。
南洗洛阳血，西荡长安灰。
毡车十万乘，略地驱风雷。
一苇济长淮，筑宫瓜步隈。
东邻拜牢饩，走使为婚媒。
云旗即归路，览胜此悲徊。
俯挥铁马鞭，顽石同陶坏。
划成四大字，屹栗阴虹摧。
沦精入崖壑，怒气羞蟠回。
茫茫六百年，风雨生莓苔。
伟迹寖销泯，威灵安在哉。
生存贵无上，零落等尘埃。
君为访古游，赋诗追七哀。
人生谁不尔，莫负手中杯。
戊寅三月十一日为桑麦说苦
陈著（宋代）

一年景象在春光，底事今年春反常。
四十日来无点雨，二三月里却多霜。
麦苗病燥饭亏料，桑叶死寒蚕绝粮。
天下苍生不堪命，但看人事即阴阳。
范忠宣挽歌二首
张耒（宋代）

潇湘卧病吊累沉，赐诏君王用意深。
多士方怀宣父日，苍生竟失傅岩霖。
毡裘他日瞻吾父，丹扆何人附旧箴。
白首门生恩未报，悲词空想薤歌音。
使还雄州曹使君夜会戏赠三首 其三
沈遘（宋代）

粉面娇环红绣裙，主翁独遣劝佳宾。它时金谷重相遇，还许尊前问故人。
疏影 八月闻莺，值海棠复开
龚翔麟（清代）

荻风橘市。甚引人晓蝶，春鹃情思。贴梗垂丝，叶已飘零，谁料花偏弄蕊。

蔫然半坼如含笑，伴蘸水、芙蓉沉醉。怕老莺、乍得窥时，忘了送春香死。

细认浑疑梦醒，金铃旧护影，曾啄红觜。蓦过墙西，鸭脚浓阴，惯引双雏深避。

重来已是林黄变，忍又见、粉零脂碎。折一枝、插向蛩疏，莫被冷霜憔悴。
早行见萤
杨万里（宋代）

浅草时双起，深丛忽独明。
情知晓月淡，意欲照人行。
扇扑高无奈，风斜半欲横。
书帷吾已嬾，不拟著囊盛。
春日晴原野望
陈羽（唐代）

东风吹暖气，消散入晴天。渐变池塘色，欲生杨柳烟。

蒙茸花向月，潦倒客经年。乡思应愁望，江湖春水连。
游牛首山 其三
杨闱（明代）

攀萝跻绝巘，忽已在高旻。洞窈人逃疾，台荒帝舍身。

山山间野鹤，树树长龙鳞。偶坐流花涧，听泉岸白纶。
四宾主·主中宾
释正觉（宋代）

御楼吹角六街明，金马将军出禁城。
阃外化权良有准，不伤风物致升平。
寄寿秦左星使君 其二
释今无（明代）

寿阳峰独峻，德泽与千年。地阔苍梧雨，人看蓟北天。

插松青佛宇，留念及山禅。欲寄浮丘信，微茫海国烟。
忆伯氏三首 其三
胡宏（宋代）

又见雁南飞，远人音信稀。东风吹梦去，一见貌颀颀。
於潜僧绿筠轩
苏轼（宋代）

宁可食无肉，不可居无竹。
无肉令人瘦，无竹令人俗。
人瘦尚可肥，士俗不可医。
旁人笑此言，似高还似痴。
若对此君仍大嚼，世间那有扬州鹤？
寄司空曙李端联句
耿湋（唐代）

长安一分首，万里隔烟波。 ——王早

海上青山暮，天涯白发多。 ——耿湋

寻僧因看竹，访道或求鹅。 ——辛晃

云树无猿鸟，阴崖足薜萝。 ——耿湋

醉中留越客，兴里眄庭柯。 ——辛晃

黄叶身仍逐，丹霄背未摩。 ——耿湋

别愁连旦暮，归梦绕关河。 ——辛晃

高柳寒蝉对，空阶夜雨和。 ——耿湋

年华空荏苒，名宦转蹉跎。 ——辛晃

南陌东城路，春来几度过。 ——耿湋
山中避盗后十首 其一
周紫芝（宋代）

丧乱今犹尔，安危了未分。叛羌初射月，群盗忽如云。

妙略归诸将，深忧轸圣君。灞陵逢醉尉，应有故将军。
送襄锦二上人之鄞
释文珦（宋代）

春风湖上别，携手欲何之。
细问重来日，那曾有定期。
舟行江路水，锡挂海峰迟。
若有东南使，相逢即寄诗。
会稽览古诗 其三 樵风泾
华镇（宋代）

碧山重叠水溶溶，南北朝来旦暮风。岩壑会稽真胜绝，樵苏犹是汉三公。
闻笛（一作华清宫）
崔橹（唐代）

银河漾漾月晖晖，楼碍星边织女机。

横玉叫云天似水，满空霜逐一声飞。
梅
洪咨夔（宋代）

寒瓶虚插一枝斜，留待春风放霁华。
已信不冰方着水，可怜欲槁更开花。
寄越中社友
薛纲（明代）

浮萍踪迹倦西东，愁挂湖湘一席风。客鬓潇疏波影里，乡心摇曳橹声中。

清宵有梦迷庄蝶，远地无书托楚鸿。忽忆镜湖诗酒会，飞觞联句几人同。
句
任布（宋代）

田曹郎吏何多幸，亲见池中墨水生。
标指六偈
释清远（宋代）

至道非言，言亦可传。可传何也，应物而宣。言虽应物，物自无物。

无物之言，言音自没。绝言之语，妙应还普。道非晦明，语默同取。

举复谁唱，物物虚旷。咸通大千，遍乎尘想。品类非一，同言异出。

圆音落落，凡圣俱适。千品万类，薰含种智。故此一门，称无量义。

山河宣演，草木扬音。长说无间，所谓甚深。深兮甚浅，不动情见。

最省工夫，凡夫不荐。不荐最亲，妙义敷陈。欢言即笑，恚怒即嗔。

嗔为金刚，喜为迦叶。华藏毗卢，心心相接。接兮可见，莫看背面。

无字密言，从兹出现。现复谁论，非用耳闻。六根共户，妙偈星分。

森罗经文，不出一尘。非舌非辩，雷转电奔。展之在手，何法不有。

纵横三界，无一渗漏。时人不信，执言说病。依倚前尘，以为决定。

决定是心，决定是尘。心尘所使，非自由人。诸圣苦口，随愚过咎。

巧说多词，强为分剖。法无言说，汝须善别。舍离语言，生死自绝。

凡夫闻此，无说过咎。取彼无言，冥然长久。端坐暗狱，以心相续。

背却语言，犹如土木。舍有之无，落在邪途。有无俱病，二病俱祛。

祛复何去，不离当处。当处不生，语默相取。取兮不知，是东是西。

说即不说，不疑即疑。故称佛子，了事凡夫。是何凡夫，问取李胡。
追和虎丘寺清远道士诗
皮日休（唐代）

成道自衰周，避世穷炎汉。荆杞虽云梗，烟霞尚容窜。

兹岑信灵虽，吾怀惬流玩。石涩古铁鉎，岚重轻埃漫。

松膏腻幽径，蘋沫著孤岸。诸萝幄幕暗，众鸟陶匏乱。

岩罅地中心，海光天一半。玄猿行列归，白云次第散。

蟾蜍生夕景，沆瀣馀清旦。风日采幽什，墨客学灵翰。

嗟予慕斯文，一咏复三叹。显晦虽不同，兹吟粗堪赞。
七夕
王镃（宋代）

彩楼帘影夜沉沉，一片筛凉月似金。
倚得画栏和袖暖，看人儿女学穿针。
和何应辰过山谷墓韵
王炎（宋代）

何年马鬣埋玉树，上有乔木清风寒。
琳瑯金薤落四海，万象顿挫随毫端。
追攀前辈岂无意，偶来弛担鸣珂里。
生恨与公相后先，临风三叹不能已。
论诗谁解针膏盲，人间今日无黄香。
经过一酹尊中碧，明月湾头山{阗真换具}寂。
和丁雪亭菊花二首 其二
安全（清代）

独战西风未肯和，不随衰草萎山坡。笼烟望去情无限，冒雨开山趣若何。

傲骨难消知己少，芳心尽展益人多。试看晚节香偏远，老圃还应百遍过。
龙潭
陈师道（宋代）

清渊下无际，落日回风澜。
凛然毛发直，敢以笑语干。
坡陀百尺台，葱翠万木蟠。
惊飙振积叶，清霜作朝寒。
水旱或有差，精祷神其难。
鱼龙同一波，信有水府宽。
向来三日雨，赖子一据鞍。
何以报嘉惠，寒瓜荐金盘。
万口待一饱，归卧神其安。
犹须雪三赤，盛意莫得阑。
与卢陟同游永定寺北池僧斋
韦应物（唐代）

密竹行已远，子规啼更深。绿池芳草气，闲斋春树阴。

晴蝶飘兰径，游蜂绕花心。不遇君携手，谁复此幽寻。
和刘养源
高斯得（宋代）

日景何须土圭测，腊尽熙熙好春色。
明眉翠柳弄精神，调舌珍禽破岑寂。
叠嶂融融迟日丽，双溪涣涣层冰释。
行看骑簇昭亭晓，还闻猿啸高斋夕。
宛陵山泽纷纡余，尔来憔悴缘急符。
安得春风百万斛，为散和气还郊墟。
北帝回车已浸远，东皇布令应潜孚。
原畴苏醒天雨玉，草木滋润渊生珠。
我诗背城犹借一，吏气暂扫因已日。
预忧簿领还压头，不得时陪竹林七。
苕溪苇间舟延缘，白鱼朱橘不论钱。
幽栖已入五更梦，早春顾渚何时煎。
老师谨勿先抽单，苦嫌道院飕飕寒。
吟编未载两觳觫，莫惜娉婷珠一斛。
望春词
蔡襄（宋代）

霏霏细雨勒梅黄，一望春容十断肠。
平芜古柳青青遍，独使潘郎两鬓霜。
琴调相思引
周邦彦（宋代）

生碧香罗粉兰香。冷绡缄泪倩谁将。故人何在，烟水隔潇湘。

花落燕□春欲老，絮吹思浪日偏长。一些儿事，何处不思量。
镇下放船过东山二首
范成大（宋代）

打头风急鼻雷鼾，醉梦闲心铁石顽。
惟有爱山贪未厌，西山才了又东山。
寄泉州□侍郎
白玉蟾（宋代）

海山迢递信音稀，静对斜阳独倚扉。
回首八千余里路，觉今二十一年非。
白云流水聊相伴，绛阙清都未得归。
昨夜乐丘残梦觉，窗前明月照鹑衣。
拟苏轼偃松法并志以诗即用题苏画韵
弘历（清代）

偃松写自元祐载，春秋八百沧桑改。模松意乃思其人，松则传焉人亦在。

似乎否乎我不知，兴来还叠瀛仙诗。底须娄举黄与倪，试听古籁千年吹。
满江红 周监务生日，妻善鼓琴
李漳（宋代）

雨歇前林，薰风度、琴声清淑。绮窗迥、张眉初扫，弄弦鸣玉。

三叠瑶池仙侣宴，九江鹤唳清江曲。政伯鸾、此日梦维熊，祥烟馥。

金徽外，音时续。雕筵上，听难足。且相将一醉，满倾醽醁。

共祝遐龄何所似，水流不尽高山矗。算未应、归去抱琴书，云间宿。
送文畅上人东游
吕温（唐代）

随缘聊振锡，高步出东城。水止无恒地，云行不计程。

到时为彼岸，过处即前生。今日临岐别，吾徒自有情。
正月五日集唐石士柳巷新宅以杨诚斋五日诗印我青鞋第一痕分韵得我字
江昱（清代）

居爱柳巷名，不见柳婀娜。应如青白杨，住萧慎何妥。

主人频年青，传座喜招我。气和风日闲，生槃乐笑瑳。

帘户争春新，瓶梅红欲哆。并州此故乡，家山榜檐左。

门临小秦淮，水生促行舸。暂聚聊尽欢，苦吟讥饭颗。
新堂
陆游（宋代）

湖上新堂气疏豁，三面岚光翠如泼。
都门归来病相属，邻里怪我间何阔。
蓴丝作羹饭雕胡，厨人斫鱠艺绝殊。
何由唤得左元放，银盘钓出松江鲈？
柔远亭二首 其二
沈青崖（清代）

嘉峪分天堑，筹边陋昔人。斯亭才结构，西旅即来宾。

庭杂乌孙坐，墀牵大宛驯。与楼虽对峙，独喜靖胡尘。
登三屯镇城楼寓目
徐元梦（清代）

雉堞连山起，登临亦壮哉！一声南雁去，万里北风来。

苔没前朝碣，云寒上将台。兴亡无限意，尚想济时才。
蒲中杂咏 逍遥楼
赵鼎（宋代）

元龙高兴绝尘寰，笑傲乾坤眼界宽。斥鴳鹍鹏俱定分，行藏何用倚栏干。
句
王予可（宋代）

凤环捧席带香屏，鲸杯倚枝和云卷。
归自须江泊舟于湖舟中书事
周紫芝（宋代）

一自胡尘起，飘零十载过。危情窘荆棘，老眼暗干戈。

草草真聊尔，栖栖可奈何。功名麟阁晚，兴在鹿门多。

避地依淮浦，伤心听楚歌。边烽明夕峤，戍鼓击寒波。

江控曹公坞，山连冶父坡。凭高怀更远，吊古事应讹。

久客横归棹，长年着短蓑。风高饱帆腹，潮稳转山阿。

渐喜乡音似，还成醉脸酡。凄凉想茅屋，留滞厌江沱。

井邑疏星火，津亭长薜萝。连樯自来往，坏壁本嵯峨。

蜂目今何在，黄须迹巳磨。馀生能几屐，急景付飞梭。

岁熟如堪隐，诗成可自哦。平生南亩愿，无地与婆娑。
玉漏迟 次周草窗韵，贺屈大
吴湖帆（清代）

杏梁花气少。曲池前度，水流云杳。绛领青衫，回溯旧时襟抱。

休管重题醉墨，凭自舞、歌声余绕。应大笑。耳筹顺算，年华犹少。

可堪锦绣湖山，问与谁同欢，引人舒啸。听雨听风，都是断烟衰草。

梦醒更惆怅，忍替说、无情花鸟。诗境悄。依稀恋红斜照。
送裴使君赴荆南充行军司马
刘长卿（唐代）

盛府南门寄，前程积水中。月明临夏口，山晚望巴东。

故节辞江郡，寒笳发渚宫。汉川风景好，遥羡逐羊公。
满路花
方千里（宋代）

莺飞翠柳摇，鱼跃浮萍破。班班红杏子，交榴火。池台昼永，缭绕花阴里。山色遥供座。枕簟清凉，北窗时唤高卧。

翻思少年，走马铜驼左。归来敲镫月，留关锁。年华老矣，事逐浮云过。今吾非故我。那日尊前，只今问有谁呵。
武陵客居
师严（宋代）

浩荡千年调，饥寒八尺身。
不愁逢魍魉，可笑秒麒麟。
残雪江村路，空山涧水春。
时违终远去，道在岂全贫。
龙孙
释宝昙（宋代）

自是龙孙贵，时方燕乳云。
锦绷无浣濯，玉立有仍云。
未解吟风雨，应须赦斧斤。
渭川十万甲，留以壮吾军。
上元日大雪
曾几（宋代）

句芒整辔浃辰间，雪片相随大可观。
挑菜园林有馀润，烧灯庭院不胜寒，
柳条弄色政尔好，梅蕊飘香殊未阑。
便似落花飞絮去，直疑春事并衰残。
寄陈述古宾客万琏郎中二首 其二
范纯仁（宋代）

欣欣万物占芳春，对景那知放逐身。粗守素风谙左宦，拟投白逐愧高人。

汉疏蚤命东门驾，商老方为少海宾。空辱忘年微报称，浪酬佳唱恃心亲。
示内
陈著（宋代）

婚娶不在早，在此两相宜。
岂得人无妇，能如子者谁。
科名图我取，家务以身支。
要见看承处，颓然白发时。
送张少卿赴召十首
李新（宋代）

初排阊阖欲朝天，流电追锋急召贤。
延阁凤池风月好，不须回首望筹边。
赠魏教谕
徐积（宋代）

酒官幸得风流掾，任贵须沽不须贱。共君吟笑醉春风，诗似阳春共黄绢。

祝君长作白头吟，台背肌肤冻黧面。
如梦令·老子风神清洒
许有壬（元代）

老子风神清洒。好句自然传写。立雪赋梅花，更折绿条成把。闲雅。闲雅。莫道吉人辞寡。
萧散
曹彦约（宋代）

风日倚馀勇，扶春不自由。
在家曾半面，随我到他州。
絮后酴醾约，莺前杜宇愁。
新来无吏责，萧散更何求。
五祖赞
释法薰（宋代）

栽遍满山松，暗地翻身转。
虽然得信衣，何曾识爷面。
野梅
陈天锡（元代）

舍南舍北雪独存，山外斜阳不到门。
一夜冷香清入梦，野梅千树月明村。
一枝山房见新月
谢道承（清代）

墙角光仍隐，檐牙淡欲流。葛衣凉似水，板屋静于秋。

山鬼吊灯暝，林鸦绕树幽。关河同一照，惆怅此淹留。
魏鼓吹曲十二曲 其七 屠柳城
佚名（魏晋）

屠柳城。功诚难。越度陇塞路漫漫。北逾冈平。但闻悲风正酸。

蹋顿授首。遂登白狼山。神武慹海外。永无北顾患。
送高可久游越
李龏（金朝）

东风大扇九区春，吴下吟人发广津。欲上会稽探禹穴，桃花和雨扑离巾。
七岁吟
潘佑（唐代）

朝游沧海东，暮归何太速。只因骑折白龙腰，

谪向人间三十六。
昌甫自衢送客入城得其诗次韵呈之 其二
韩淲（宋代）

三见木樨开，香传好客来。庞公隐能出，杜老句欣陪。

市近心终远，交亲语易谐。柯山玉溪水，人道谓何哉。
题画杂诗 其四
梅清（清代）

朝来松响拂溪流，六月寒声似晚秋。不是临湖亭上客，谁容此下一科头。
寄张端父
孔武仲（宋代）

与君生世共飘蓬，会面荒陂寂寞中。
芳酒一樽留夜语，旅程千里倦春风。
追思荐鹗门阑旧，默感跳丸岁月空。
闻道束书游帝阙，偷闲应肯访衰翁。
环溪桥玩月
顾朝泰（清代）

曲水微波动，环桥到影浮。美人惜遥夜，明月正当头。

雨过城根暗，凉生树杪秋。葛衣禁露冷，吟啸任迟留。
潮城闰三月
释今白（明代）

韩江东望水连天，海燕南归又一年。世外有僧非佛骨，人间无一是神仙。

阴那万仞真惭愧，瓶水千株也大颠。閒阅三春又三月，青山无恙且安禅。
松鹤图
张宁（明代）

风送天声月影寒，玉箫吹裂缟衣翻。巢居苦爱云松伴，自抱孤琴对画弹。
平山堂留题
梅尧臣（宋代）

蜀冈莽苍临大邦，雄雄太守驻旌幢。
相基树楹气势厖，千山飞影横过江。
峰峤俯仰如奔降，雷塘坡小鸂鶒双。
陆羽井苔黏瓦缸，煎铛泻鼎声淙淙。
雨牙鸟爪不易得，碾雪恨无居士庞。
已见宣城谢公陋，吟看远岫通高窗。
戊申六月闻晦庵先生除兵部侍郎
汪莘（宋代）

韩范诸公各一时，贤豪久速系安危。
从来功业知难就，未敢先赓庆历诗。
句
杜耒（宋代）

生就石桥罗汉面，吟成雪屋阆仙诗。
挽铁崖先生
卢大雅（明代）

玉笙声断泣龙君，撼树蚍蜉谩作群。一代春秋尊正统，两朝冠冕在斯文。

他年有约寻圆泽，后世何人识子云。旧业门生今几在，下车空拜马陵坟。
偶作
杨简（宋代）

回心三月不违仁，已后元曾小失真。
一片雪花轻著水，冥冥不复省漓醇。
怜香伴
李渔（清代）

宵同梦，晓同妆，镜里花容并蒂芳。深闺步步相随唱，也是夫妻样。从今世世相依傍，轮流作凤凰，颠倒偕鸾帐。
虏叛寇边大抢巩昌临兆官军不能制上命贵州巡抚叶公移镇陕西寄贺
杨起元（明代）

一自和戎患虏骄，曾将封事奏前朝。廿年士论归先识，此日皇俞下九霄。

周家猃狁侵方镐，汉世匈奴犯渭桥。圣主只今隆上策，儜看铙吹入虞韶。
谢幽岩长老送荔枝二首 其一
吕本中（宋代）

年来疾病日衰颓，咫尺闽山懒便回。不是幽岩老尊宿，更无人寄荔枝来。
舟经吉水读玉屑集有怀罗廷评惟升
张诩（明代）

短楫秋风不暂停，未从江海叹飘零。柬传吉水罗评事，诗咏金川练子宁。

挂笏看山吟甫就，倚蓬扪虱酒初醒。鹑衣未补寒先透，旅况凄凉祇自怜。
无锡道中遇雪夜泊望亭 其一
文徵明（明代）

北风吹朔雪，飞霙杂零雨。孤舟暮不前，收帆得沙渚。

天垂野阴合，日暝江云冱。川原入萧条，林木积缟素。

寒厖噤不鸣，饥鸟惊还聚。举酒不成欢，挑灯时自语。

飘泊岂在远，出门即羁旅。
宋铙歌鼓吹曲 其九
谢翱（宋代）

帝命将臣，誓师于征。伯牙于庭，曰无刘我人。曲阿惟唐，以及豫章。

孽于南国，楚粤是疆。我师孔武，聿禽其王。始怒皋皋，将臣不怿。

曰如上命，即起予疾。弓韬于衣，刃以不血。收其石程，焚其侈淫。

视于丁宁，筈羽不饮。取其镈磬，以献于京。于庙告成，垓埏既平。
钦圣宪肃皇后挽词二首
陈师道（宋代）

复辟先元约，长年损积忧。
春移柏城仗，仙去帝乡游。
德并涂莘敏，功临马邓优。
千秋修故事，车马戒如流。
春病
元稹（唐代）

病来闲卧久，因见静时心。残月晓窗迥，落花幽院深。

望山移坐榻，行药步墙阴。车马门前度，遥闻哀苦吟。
奉同六舅尚书咏茶碾煎烹三首
黄庭坚（宋代）

风炉小鼎不须催，鱼眼长随蟹眼来。
深注寒泉收第一，亦防枵腹爆乾雷。
园田叹四绝
范成大（宋代）

山边百亩古民田，田外新围截半川。
六七月间天不雨，若为车水到山边。
和酬欧阳伯庸
郭钰（元代）

往年读书竹深处，君家叔父相宾主。一门群从君最奇，赋诗已有惊人句。

秋高沆瀣泻金茎，日迥瑶台森玉树。边烽飞度吴江浦，燕归尽失旧门户。

十五年间百忧集，相逢不敢诉艰苦。昨者见君俱老苍，形容虽变气如故。

青眼惟逢旧客开，素衣不受缁尘污。松下长琴按新谱，流水高山必自语。

听者不知复不顾，始见高人有真趣。乃仍食贫忍羁旅，俯仰词林谁比数。

射工伺影江波暮，长日闭门傲寒暑。云松千尺冥冥风，野桃三月潇潇雨。
谷日 其一
张侃（宋代）

姬旦陈王业，农官报岁功。新晴春满野，宿雾晓披空。

卖卜烦邻叟，知时访老翁。更须图夕雨，土脉尽丰融。
吊蔡江门先生
罗泽南（清代）

今古兴亡感慨同，时穷世乱见孤忠。曾闻梦绕熊湘阁，公泣潭州我泣公。
陪子瞻登徐州黄楼
释道潜（宋代）

黄花离披秋日短，使君无事邀僧饭。饭馀软语爇香幽，共坐圆庵不知晚。

烛笼持火报黄昏，使君爱客还留连。前登脩径步超逸，后却从御来联翩。

城头阴阴未上月，城下激激鸣潺湲。渔灯照船沙岸近，贾客夜唱声清圆。

徘徊始转黄楼侧，银箭铜壶知几刻。栏干倚遍惜分携，泣泣芙蓉珠露滴。
秋深（一作塞上行）
周朴（唐代）

柳色尚沈沈，风吹秋更深。山河空远道，乡国自鸣砧。

巷有千家月，人无万里心。长城哭崩后，寂绝至如今。
闻景严弟迁西掖并寄景卢
洪适（宋代）

俛仰梁溪岁几寒，向来墨沼已中乾。传家紫橐荣三子，得路青云喜二难。

爵位方知稽古力，论思当使覆盂安。自怜骨相宜尘土，那得丝言动笔端。
送闵孝昭侍尊人还广陵
徐熥（明代）

暂得相逢又解携，滩声高下桨声齐。束装欲跨扬州鹤，问寝频听旅店鸡。

夜月故园淮浦北，秋云乡路海门西。还期共醉芜城酒，系马隋宫旧柳堤。
与三山相士林子和三绝
王炎（宋代）

年登八十更何为，手足支离视听衰。
自笑已如鸡失旦，不须苦说鹤知时。
煨芋
释绍昙（宋代）

粪火香凝午梦初，烂煨黄独替春蔬。
山童急把柴门掩，只恐闲云引诏书。
宿山寺
戴栩（宋代）

湔祓六根尘，来寻下榻盟。
梦回秋已至，心定暑初清。
急雨打窗过，飞泉落涧声。
佛灯犹弄影，趺坐到天明。
次韵子绍送春七绝 其三
周紫芝（宋代）

来禽着青子，红叶护残春。但使风味胜，不愧桃李门。
明堂乐章。雍和
佚名（唐代）

八牖晨披，五精朝奠。雾凝璇篚，风清金县。

神涤备全，明粢丰衍。载絜彝俎，陈诚以荐。
送苏伯达之官西安七首
李廌（宋代）

寄语松陵与太湖，烟波风月尔何如。
故时景物应如昔，复有当年张翰无。
贺新郎（自和前韵）
李曾伯（宋代）

问讯南州守。怅吾生、今非昔比，后犹今否。涉尽风涛凭个甚，一瓣心香在袖。人竞说、顽哉此叟。识破荣途皆幻境，只形骸、已累它何有。姑勉尔，应之手。

休烦下太勤占候。怕漂零、江湖易老，光阴难又。兔魄初生人初度，期共婵娟长久。赖此月、于人犹厚。燕颔封侯非我事，早携书、归卧吾庐旧。渝此约，有如酒。
夏州道中
许棠（唐代）

茫茫沙漠广，渐远赫连城。堡迥烽相见，河移浪旋生。

无蝉嘶折柳，有寇似防兵。不耐饥寒迫，终谁至此行。
哭吴与行二绝 其二
周紫芝（宋代）

投笔文场日未西，春蚕食饱速于飞。充庭不是无前列，从此元江九肋稀。
武城县九日
宋铣（清代）

中秋淡月沙洲宿，重九西风小邑荒。天地扁舟空命酒，关河千邑有新雪。

行厨萧瑟山姜紫，入幔伶俜病蝶黄。遥忆法源松下路，故人应少孟嘉狂。
塞上曲二首
刘效祖（明代）

朔风吹雪渡沙场，传道单于猎白狼。
北望征尘何处是，暮云无际草苍茫。
书室独夜
陆游（宋代）

忽忽新春过，愔愔一室幽。
铜灯立雁趾，石鼎揭龙头。
老媿人扶拜，贫无食足谋。
退居消日月，太半付庄周。
偶约道流终乖文会答皮陆
张贲（唐代）

仙侣无何访蔡经，两烦韶濩出彤庭。

人间若有登楼望，应怪文星近客星。
燕居十六首
彭龟年（宋代）

我身何自有，毫发自亲来。
身且非吾物，何论身外财。
赵少师自南都访欧阳少师于颍州留西湖久之作
苏辙（宋代）

公居颍水上，德与颍水清。
身闲道转胜，内足无复营。
平昔富交游，开门坐常盈。
退居万事乐，独恨无友生。
汝颍亦多士，后来非老成。
赵公平生旧，情好均弟兄。
少年结意气，晚岁齐功名。
携手践廊庙，蹑足辞钧衡。
徜徉里闾间，脱略世俗萦。
兴来忽命驾，一往千里轻。
白发俨相映，元勋各峥嵘。
人生会面难，此会有余情。
遨游西湖中，仲夏草木荣。
壶觞列四坐，歌舞罗前楹。
画舫极氵公溯，肩舆并逢迎。
棹进凫鸭乱，乐作虫鱼惊。
近寺骈履迹，高台吹笑声。
往事语京洛，余欢发吟赓。
拳拳主人厚，款款来客诚。
此乐有时尽，此好何由倾。
朝宗雨中醉归为娼女窃笑戏作两绝因继其韵 其一
欧阳澈（宋代）

雨裛轻尘步武迟，垫巾归自武陵溪。纷纷谁认神仙过，拊掌琼楼笑女儿。
鲁吉父以诗招客次韵
王洋（宋代）

醉吟居士桃李曲，忠孝相家鹦鹉杯。
情随兰畹碧香注，诗送茶山烟雨来。
溪边官柳意欲尽，枝上海棠红半开。
不应物色相携手，惊唤南池春梦回。
沙塞子（咏梅）
葛立方（宋代）

天生玉骨冰肌。瘦损也、知他为谁。□寒底、傲霜凌雪。

不教春知。高楼横笛试轻吹。要一片、花飞酒卮。拚沈醉、帽帘斜插，折取南枝。
依韵和薛大资将往仙潭
葛胜仲（宋代）

久向岩廊侍禹汤，归身丘壑兴尤长。东阡方幸陪游乐，南浦难轻送别伤。

欲以中经咨诂训，更将奇字问偏旁。勉留衮舄辉山郡，不日天书下宠光。
挽族叔父 其一
陈傅良（宋代）

松竹深围屋，□莲剩种鱼。所愁宾客少，不问稻粱馀。

尽日□相语，盈门手自书。吾儿有名字，万事听何如。
祝道人日供梅兰偶成小诗二首 其一
刘子翚（宋代）

病眼亡聊祇强回，道人得得供新梅。谷寒未必春先到，几夜冰蟾照得开。
颂古十七首
释宗演（明代）

红轮决定沉西去，未委魂灵往那方。
孝子尽情宣说了，槃山无处可遮藏。
藏不得，堪与人天为轨则。
登楼望海上战舰
潘光统（明代）

旌旗海上飐寒烟，南北伤心有岁年。莫道少陵多涕泪，鼓鼙今日是秦川。
咏史诗·瑶池
胡曾（唐代）

阿母瑶池宴穆王，九天仙乐送琼浆。
漫矜八骏行如电，归到人间国已亡。
缘识 其四
赵炅（宋代）

静非山里住，闹即拟何之。缘识归空寂，生前旧亦知。
军中人日登高赠房明府
宋之问（唐代）

幽郊昨夜阴风断，顿觉朝来阳吹暖。泾水桥南柳欲黄，

杜陵城北花应满。长安昨夜寄春衣，短翮登兹一望归。

闻道凯旋乘骑入，看君走马见芳菲。
枯棕
杜甫（唐代）

蜀门多棕榈，高者十八九。其皮割剥甚，虽众亦易朽。

徒布如云叶，青黄岁寒后。交横集斧斤，凋丧先蒲柳。

伤时苦军乏，一物官尽取。嗟尔江汉人，生成复何有。

有同枯棕木，使我沈叹久。死者即已休，生者何自守。

啾啾黄雀啅，侧见寒蓬走。念尔形影干，摧残没藜莠。
草三段二首
贾似道（宋代）

麻头青项白毛丁，金翅绉绉肉带青。
腿脚班黄牙似炭，当场健战众皆惊。
题刘相公三湘图
郎士元（唐代）

昔别醉衡霍，迩来忆南州。今朝平津邸，兼得潇湘游。

稍辨郢门平，依然芳杜洲。微明三巴峡，咫尺万里流。

飞鸟不知倦，远帆生暮愁。涔阳指天末，北渚空悠悠。

枕上见渔父，坐中常狎鸥。谁言魏阙下，自有东山幽。
次韵练定公权垂访乐圃之什
朱长文（宋代）

隐圃甚萧条，驱车岂惮劳。
境从前代胜，冈封远山高。
林晓猿抽臂，池秋鹤浴毛。
兴来频就醉，奇句仆离骚。
诗一首
沈希颜（宋代）

此处离朝路几千，为官不取半文钱。平生不养无情鸟，遮莫妖禽夜哭天。
【越调】斗鹌鹑　送别
宋方壶（元代）

落日遥岑，淡烟远浦。萧寺疏钟，戍楼暮鼓。一叶扁舟，数声去橹那惨戚，
那凄楚，恰待欢娱，顿成间阻。
【紫花儿】瘦岩岩香消玉减，冷清清夜永更长，孤另另枕剩衾余。羞花闭月，
落雁沉鱼。踌躇，从今后谁寄萧娘一纸书？无情无绪，水淹蓝桥，梦断华胥。
【调笑令】肺腑，恨怎舒？三叠阳关愁万缕。幽期密约欢爱处，动离愁暮云
无数。今夜月明何处宿？依依古岸黄芦。
【秃厮儿】欢笑地不堪举目，回首处景物萧疏。星前月下谁共语？谩嗟吁，
何如？
【尾】眼睁睁怎忍分飞去，痛杀我也吹箫伴侣！不付能恰住了送行客一帆风，
又添起助离愁半江雨。　踏青
蝶使双双，蜂媒对对。燕语关关，莺声呖呖。仕女把芳寻，丫鬟将翠拾。节
序宜，景物奇。丽日迟迟，和风习习。
【紫花儿序】娇滴滴三春佳景，翠巍巍一带青山，锦重重满目芳菲。端的是
宜睛宜雨，堪咏堪题。畅好是幽微，嫩柳夭桃傍小溪。时遇着春光明媚，人贺丰
年，民乐雍熙。
【小桃红】雕阑花簇绣屏围，四季春为贵。万紫千红引人意，啭黄鹂，鸳鸯
如锦池塘睡。玩不尽山水无穷景致，更那堪花下杜鹃啼。
【调笑令】赏奇葩异卉，休直待锦离披，多感谢春工造化机。彩绳悬画板秋
千戏，遍郊园幕天席地。动笙歌一派音韵美，列山灵水陆筵席。
【耍厮儿】花萼拆香风拂鼻，柳丝垂翠蔼攒眉，我则见蜂蝶趁花莺燕飞。且
欢赏，莫催逼，对饮樽。
【圣药王】就着这花满溪，柳满堤，掩映着数株红杏出疏篱。风吹的酒力微，
景助的诗兴起，见滴溜溜墙外舞青旗，直吃的醉扶归。
【尾声】庆风调雨顺升平日，保一统江山社稷。托赖着千千载仁主圣明朝，
齐仰贺万万岁吾皇大明国。
省坐无赖阅杂册花草禽鸟凡十六色各成一绝漫题其后 其三 杨花
王世贞（明代）

六代愁深金粉词，一溪春涨曲尘丝。柔条已是无拘管，惭愧东风特地吹。
题康里氏家谱
杨载（元代）

国受舆图广，家传谱牒详。驰声由雁塞，拓迹至狼荒。

转战踰千里，来降尽一方。奋戈回白日，列戟耀清霜。

破竹收城邑，分茅赐土疆。弟兄皆劲悍，父祖各雄强。

相印仍兼绾，兵符更迭藏。排衙开万弩，纳笏过三床。

已及书宗祏，还宜纪太常。后人能继绍，千载有辉光。
喷玉潭
司马光（宋代）

千尺崖头一派清，古今不绝坠峥嵘。
长风卷起散岩壑，此日蚊知喷玉名。
踏莎行·闲游
刘将孙（宋代）

水际轻烟，沙边微雨。荷花芳草垂杨渡。多情移徙忽成愁，依稀恰是西湖路。
血染红笺，泪题锦句。西湖岂忆相思苦。只应幽梦解重来，梦中不识从何去。
湖山村
戴表元（宋代）

老去生涯学钓鱼，溪山忽忆似湘湖。
风林四畔动竽瑟，烟雨一篙行画图。
小市篝明沽郭索，平园栅树奋於菟。
偶然得住何妨住，是处人间足畏途。
晚宴湘亭
元稹（唐代）

晚日宴清湘，晴空走艳阳。花低愁露醉，絮起觉春狂。

舞旋红裙急，歌垂碧袖长。甘心出童羖，须一尽时荒。
大丫隘
范成大（宋代）

峡行五程无聚落，马头今日逢耕凿。
麦苗疏瘦豆苗稀，椒叶尖新柘叶薄。
家家妇女布缠头，背负小儿领垂瘤。
山深生理却不乏，人有银钗一双插。
柳絮三者客舍晚坐走笔题歌者扇 其三
黎遂球（明代）

寂寂舞帘前，悠悠去远天。不妨团扇在，楼外听吟蝉。
以形模妇女笑度量儿童轻为韵赋十诗 其二
李彭（宋代）

清晨澹无营，按行瓜芋区。二雏能拜起，婴儿千里驹。

抗颜捋髭须，酤酒提胡卢。幸非李元礼，何劳为楷模。
和李伯时韵送行七首 其三
曹勋（宋代）

当年成性独存存，闻道今为五女门。收拾桑榆早栖泊，香烟轻卷静朝昏。
紫霄道中
李彭（宋代）

山行积石路逶迤，村径成门逐处移。一点炊烟生虎穴，四来暝色到牛衣。

畏人沙鸟飞南陇，傍母山猿恋北枝。雁塔崔嵬临画峤，墨云霮䨴起方池。

髯秦昔别留奇画，病可虽亡馀好诗。羊祜不如铜雀妓，蔡邕尚有虎贲儿。

开颜欲效东篱醉，真隐惭无谷口姿。安得膏腴盈二顷，雍雍唤取共扶犁。
善谑驿淳于髠墓上有木斜出
项安世（宋代）

辟强老去重堪嗟，千里堂堂表海涯。
取士但能笼自鹄，谏王安用学蚔{上圭右龟}。
祗言鲁国贤无补，岂识齐卿实未加。
不见只今坟上木，多年老干尚倾斜。
四月十五夜述梦
许传霈（清代）

伯兄维扬来，面目生尘土。陡说父病危，要我省吾父。

情景复疑父，游移不自主。俯顾有家人，家人愁万缕。

忽道吾父来，隔窗若有睹。父来自何方，悲欢欲蹈舞。

壶酒设庭前，举杯话情绪。同侪五六人，依然亲侍坐。

一酌情畅怡，再酌神吞吐。三酌环视儿，凄然有所语。

语曰儿善谋，我谋亦安抚。为看儿曹来，儿曹其善处。

闻之恻然悲，长跪期团聚。未言鸡唱声，一枕泪如雨。
次和刘沛然王础尘广州荔枝词十首 其十
陈恭尹（清代）

王逸当年未尽才，曲江能赋见风裁。一时胜会逢吴客，七字题诗满粤台。

光焰只应燃火树，圆明端合长珠胎。侧生诮后天门远，谁遗文章落上台。
送黎惟敬还岭南
金节（明代）

腰金载笔侍承明，一疏投簪似叶轻。纶綍久誇中省贵，莼鲈忽动故乡情。

官河柳色迎征盖，驿路莺声送去旌。归去罗浮春未老，几回翘首望神京。
水龙吟（庚寅寄远）
刘镇（宋代）

老来惯与春相识，长记伤春如故。去年今日，旧愁新恨，送将风絮。粉泪羞红，黛眉颦翠，推愁不去。任琐窗深闭，屏山半掩，还别有、愁来路。

回首画桥烟水，念故人、匆匆何处。客情怀远，云迷北树，草连南浦。离合悲欢，去留迟速，问春无语。笑刘郎，不道无桃可种，苦留春住。
罗浮梦 其二
黄文仪（清代）

娇云坠砌玉姗姗，缟袂相将梦里间。忽觉霜华飞满地，寺钟远听韵閒閒。
句
谌祜（宋代）

隔云烽火山河旧，列土旌旗雨露深。
除夜
陈师道（宋代）

七十已强半，所余能几何。
悬知暮景促，更觉後生多。
遁世名为累，留年睡作魔。
西归端著便，老子不婆娑。
送程给事知越州
冯浩（宋代）

前岁虎符才罢府，此时龙节复行台。
江湖远地虽劳力，大紫中楹正择才。
召伯甘棠歌旧治，并州竹马喜重来。
莫将华发嗟寒素，会见青云道路开。
新居早春二首 其一
白居易（唐代）

静巷无来客，深居不出门。铺沙盖苔面，扫雪拥松根。

渐暖宜闲步，初晴爱小园。觅花都未有，唯觉树枝繁。
后天易吟三十首 其二十二
方回（元代）

乾坤始开辟，六坎首经纶。士不知忧患，焉能免世氛。
寄黄商伯兼简詹元善
彭龟年（宋代）

今日蛮荒好，逢人说桂林。
只应一片雪，端在两公心。
祈望罗明月，生黎斸水沈。
滔滔迷所往，莫望指南针。
建炎丞相成国吕忠穆公退老堂
庄绰（宋代）

力辞富贵回天上，不事楼台起宅中。
问道但怀重舍盖，对优甯兴独延崇。
精神宛似初平蔡，信突那应久在东。
帝念中兴思旧德，未容高枕北窗风。
赋得春风扇微和
陈通方（唐代）

习习和风扇，悠悠淑气微。阳升知候改，律应喜春归。

池柳晴初拆，林莺暖欲飞。川原浮彩翠，台馆动光辉。

泛艳摇丹阙，扬芳入粉闱。发生当有分，枯朽幸因依。
九日松林寺登高
赵湘（宋代）

九日松林寺，登高过石桥。
野僧怜不醉，山菊笑无戮。
屐齿凭泉漱，云衣近树飘。
自知清静意，应免俗人招。
即事十二首 其十
李光（宋代）

南邻小魏隔云巢，里巷相从近结交。闻道秋来作文赋，可能借我一齐抄。
和雪
洪咨夔（宋代）

肃容盛气不璇霄，不作投壶玉女娇。
坡老堂前微扑面，伊川门外骤齐腰。
得风还解掀天起，带雨才能控地飘。
无限陈根生意动，早看绿长后园蕉。
题戴嵩牛图
陆文圭（元代）

陇上躬耕力倦，归坐茅斋展卷。
耳边如闻笛声，欲看牧童不见。
中都之嘉会门陈亦颜为堂日城南书院取韩文公
曾丰（宋代）

宁开白眼视公卿，不要公卿眼借青。
争利争名醒处看，读诗读礼醉时听。
蕙兰芳引•答悔庵饷酒茗
彭孙遹（清代）

不断乡愁，烟水外、风帆如簇。恨芳草斜阳，迢递偏伤远目。

扶筇归去，正东邻、酒香茶熟。乍飞笺来到，空馆敲残寒玉。

绿蚁频浮，翠旗才展，顿消烦燠。有紫鲙千头，更汲取碧琳千斛。

石炉徐沸，葛巾新漉。倚南窗、一枕清眠初足。
郊庙朝会歌辞绍熙元年恭上寿星圣皇太后至尊
佚名（隋代）

仰瞻慈闱，登进宝册。
惟时蛰御，祗率厥职。
日寿日名，母兮兼得。
俪我尊父，亿载无极。
鼓腹无所思朝起暮归眠湫明诗也以诗定韵为十
滕岑（宋代）

我居西山下，距城半里所。
门前有雀罗，户风无阿堵。
小园桃李空，数棱独苦苣。
同心相过时，小摘为烹煮。
感梦口占二绝 其一
倪昱（宋代）

谁谓仙家隔一方，神游原不闭毫芒。归来谩话长年事，老不饶人白鬓苍。
偈颂二百零五首
释正觉（宋代）

万里西来坐少林，灯灯相续至如今。
泥牛斗里同归海，玉线联时妙契鍼。
未坠绵绵吾祖绪，不忘切切老婆心。
风前一弄无弦曲，会有丛林人赏音。
昼卧
陆游（宋代）

忽忽见春尽，徂年那更还。
香生帐里雾，书积枕边山。
凌厉心犹壮，沈绵气已孱。
千秋有管葛，看镜汗吾颜。
金缕曲 送邹二辞戍秦，用顾梁汾先生寄吴汉槎韵
侯文曜（清代）

与子神交久。羡藉甚、风流四海，谊敦朋友。五载囹圄催折尽，还剩沈腰添瘦。

且抹却、从前僝愁。梦醒云阳重诉别，问乾坤死不如生否。

人世事，何须剖。

梨园大地皆生丑。任长安、关河层叠，好传梅柳。夙昔邹阳曾曳履，谁许啼猿空守。

尽搦管、还推三寿。赢得柔之欣作伴，写征图、漫挂行装后。

拚剧醉，休回首。
题剑江甘元英诗号溪山画谱
萧立之（宋代）

一幅亭前溪与山，画无好手记苍寒。如今有问名亭意，只就君家画谱看。
白塔铺歇马
苏轼（宋代）

甘山庐阜郁相望，林隙熹微漏日光。吴国晚蚕初断叶，占城蚤稻欲移秧。

迢迢涧水随人急，冉冉岩花扑马香。望眼尽从飞鸟远，白云深处是吾乡。
宫词 其二十七
赵佶（宋代）

缓步宫花夜漏清，廓然天宇月华明。凝眸望极无纤翳，惟有银河一练横。
过啄木岭暑暍憩道傍移时始行三首 其三
岳珂（宋代）

鸟道度崄绝，禽名通古今。筑亭聊驻马，息木未成阴。

路峻天应近，崖幽雾更深。畏途犹避热，坐有蹑云心。
次王得淦韵
陈著（宋代）

浴出矮檐阴，披襟小雨侵。
坐凉三鼓漏，和梦一镫吟。
自分死中活，谁知升与沈。
明朝书局事，奔走岂初心。
送何圣从龙图
王安石（宋代）

射策曾称蜀郡雄，朝廷重得汉司空。
应留赐席丹涂地，误责飞刍紫塞功。
三径欲归无旧业，百城先至有清风。
潞山直与天为党，回首孙高想见公。
满庭芳 武当降笔 依托辛天君，见呜鹤余音卷
佚名（宋代）

玉皇传宣，搜求仙子，六百余员。仙官仙位，补阙大罗天。敕下诸神采访，随方所、选觅高贤。三元日，书人功行，飞奏御炉前。全真门弟子，修功积行，专要心坚。猛降龙伏虎，炼汞烹铅。一旦天书选举，云霄路、快着仙鞭。朝金阙，三清殿下，作个状元仙。
次韵昌甫 其六
韩淲（宋代）

我圃虽荒亦有梅，相随酬唱谓何哉。须知流水孤村外，尽有清何风月来。

幽艳肯因人意发，好花元是化工栽。几番立尽空行去，犹记西湖挈杖回。
繁昌江边风两獭祭鱼人立而拜
郑起（宋代）

寒食清明在客途，片帆飘泊老无庐。
松楸方念无人扫，忽见江边獭祭鱼。
殊不恶斋秋晚闲吟五绝
范成大（宋代）

就食迁居蚁坟壤，随风作舍蛛袅丝。
百年何处用三窟，万事信缘安一枝。
颂古十七首
释宗演（明代）

白云举古，直是希奇。
口堪喫饭，少有人知。
诸禅老，莫迟疑，
一饱自然忘百饥。
姚江舟中
释文珦（宋代）

江潮远入河，几度此经过。
浦溆渔船聚，泥涂蟹穴多。
缠绵吴客恨，哀怨越人歌。
一曲头堪白，频闻可奈何。
对雪
许浑（唐代）

云度龙山暗倚城，先飞淅沥引轻盈。素娥冉冉拜瑶阙，

皓鹤轻轻朝玉京。阴岭有风梅艳散，寒林无月桂华生。

剡溪一醉十年事，忽忆棹回天未明。
绝句六十四首
张伯端（宋代）

未炼还丹须急炼，炼了还须知止足。
若也持盈未已心，不免一朝遭殆辱。
怀匡山山长二首
贯休（唐代）

白石峰之半，先生好在么。卷帘当大瀑，常恨不如他。

杉罅龙涎溢，潭坳石发多。吾皇搜草泽，争奈谢安何。

见说面前峰，寻常醉亦登。雨馀多菌出，烧甚古崖崩。

觅句曾冲虎，耕田半为僧。闻名多岁也，常恨不飞腾。
去岁自刑部侍郎以罪贬潮州刺史乘驿赴任…留题驿梁
韩愈（唐代）

数条藤束木皮棺，草殡荒山白骨寒。惊恐入心身已病，

扶舁沿骨众知难。绕坟不暇号三匝，设祭惟闻饭一盘。

致汝无辜由我罪，百年惭痛泪阑干。
寒亭
范成大（宋代）

沟塍与涧合，陇亩抱山转。
向来六月旱，此地免焦卷。
早穗已垂垂，晚苗犹剪剪。
一川丰年意，比屋闹鸡犬。
老农霜须鬓，矍铄黄犊健。
自云足踏地，常赋何能免。
刈熟倩人输，不识长官面。
康年无复事，但恐社酒浅。
我亦有二顷，收拾尚可茧。
怀哉笠泽路，归铲犁头藓。
游开元精舍
韦应物（唐代）

夏衣始轻体，游步爱僧居。
果园新雨后，香台照日初。
绿阴生昼静，孤花表春馀。
符竹方为累，形迹一来疏。
芭蕉
方岳（宋代）

自是愁人愁不消，非干雨裹听芭蕉。
芭蕉易去愁难去，移向梧桐转寂寥。
寄韩丈兄弟 其一
项安世（宋代）

兄弟真连璧，文章自一家。祠庭聊燕息，使节最光华。

后会春应好，相思日又斜。遥知北堂上，把酒插梅花。
青玉案·绿槐烟柳长亭路
惠洪（宋代）

绿槐烟柳长亭路，恨取次、分离去。日永如年愁难度。高城回首，暮云遮尽，目断人何处？(绿槐 一作：丝槐)
解鞍旅舍天将暮，暗忆叮咛千万句。一寸柔肠情几许？薄衾孤枕，梦回人静，彻晓潇潇雨。
下滩二绝句 其二
张舜民（宋代）

江风淅淅似相催，绿竹丹枫去又来。任使云帆能破浪，不知归客已心灰。
天台隐者
林景熙（宋代）

俗驾不曾到，瘦筇时复携。
肺肝清涧饮，鬓发老岩栖。
野巷犹鸡犬，春城自鼓鞞。
未应人世外，别有武陵溪。
偈颂十八首 其九
释如净（宋代）

者个是百尺竿头，进一步则有象，退一步则无踪。

进退全机变，从衡振祖风。都在南山掌握中。
天童寺
薛嵎（宋代）

佛界似仙居，偻台出翠微。
浙中山水最，海内衲僧归。
草树有真意，禽鱼尽自机。
禅房无别事，唯见白云飞。
酬袁守方秋崖遗宝带桥诗以雇我老非题柱客
包恢（宋代）

江湖道四达，坎险横危机。
一旦席上遇，惠大政岂非。
次韵尧端试茶
朱松（宋代）

龙文新夸荐缃罗，园吏分尝苦未多。自瀹云腴𣂏露井，坐知雪粒采阳坡。

撑肠君要浇黄卷，爱酒渠方捲白波。我亦个中殊不浅，断无踪迹到无何。
冬夜岩居二首
白玉蟾（宋代）

回首青鸾何处，长空万里苍烟。
中酒梅花月夜，怀人松籁霜天。
渔家傲·八十邻翁头似葆
马熙（元代）

八十邻翁头似葆。为言环翠埋芳草。不似圭塘风物闹。清昼好。来游往往逢郊岛。细浪粼粼风袅袅。柳丝柔直荷钱小。凫短鹤长无用较。舟可棹。扣舷重和渔家傲。
题沈克全鹤沙八咏 其六 西湾夕照
谢晋（明代）

闪闪落霞边，飞惊去两两。返景入西湾，复照凄罾上。
次韵和王巩
苏轼（宋代）

谪仙窜夜郎，子美耕东屯。
造物岂不惜，要令工语言。
王郎年少日，文如瓶水翻。
争锋虽剽甚，闻鼓或惊奔。
天欲成就之，使触羝羊藩。
孤光照微陋，耿如月在盆。
归来千首诗，倾泻五石樽。
却疑彭泽在，颇觉苏州烦。
君看驺忌子，廉折配春温。
知音必无人，坏壁挂桐孙。
题郭秀才钓亭
王庭圭（宋代）

野阔江寒一雁飞，碧芦花老鳜鱼肥。绕栏绿水秋初净，满棹白鱼人未归。

醉任狂风揭茅屋，卧听残雪打蓑衣。他年欲访沙头路，会自携竿扣竹扉。
句 其二十八
徐俯（宋代）

欲寻浙子水云客，共看皖江冰雪颜。
兰江
常均（宋代）

波翻雪浪养云涛，亭压兰江意气高。
楚国兴亡何处问，佩兰人去有离骚。
题猛虎惊群图
戴亨（清代）

君不见辽东东北数千里，连峰叠嶂烟云紫。中产苜蓿丰且肥，春夏青葱冬不死。

夷王牧马任胡儿，毛色缤纷散锦绮。填沟委壑自为群，牝牡骊黄难数纪。

扬蹄翘尾嬉天和，雪落冰飞朔风起。朔风萧萧胡地寒，草枯木槁徒荒原。

饥兽纷驰肆攫猎，虓虎震吼声摇山。万马詟伏缩如猬，凶挐猛噬充贪残。

群兽因之尽馀肉，岂解驽骏分憎怜。九方皋徐无鬼相，马真能入骨髓此。

中岂无超群绝足，材埋没荒原杂泥。滓纵教履尾幸全生，谁解惊奇献燕市。

吾闻道逢老骥脱盐车，仰天嘶沫感知己。世间伯乐不长生，龙媒困顿应如此。
题陈幼白石浪阁 其一
范景文（明代）

蜃波吹不烂，碧浪结幽纹。相对无一事，秋涛时可闻。
送少微上人还鹿门
顾况（唐代）

少微不向吴中隐，为个生缘在鹿门。

行入汉江秋月色，襄阳耆旧几人存。
刺桐花 其一
孙元衡（清代）

春色烧空到海涯，柳营绕遍又山家。昆崙霞吐千层艳，华岳莲开十丈花。
吴江道中
杨冠卿（宋代）

野色苍烟阔，篷笼宿雨开。
湖光与天接，林彩觉春回。
心事归双鬓，年华付一杯。
松江元赴海，流驶更须催。
下鸡鸣山诸滩，望柯山不见三首
杨万里（宋代）

莫怪诸滩水怒号，下滩不似上滩劳。
长年三老无多巧，稳送惊湍只一篙。
溪上
单学傅（清代）

回溪风飏縠纹斜，记得桥西有酒家。长日柳堤人不到，两三鸥鹭守荷花。
寒食北望燕京作 其二
屈大均（明代）

白虹犹饮恨，黄雀尚衔恩。亦有冬青树，何繇种御园。
夜月如昼与仲退坐松巢煮茶
徐瑞（宋代）

河淡星欲无，碧展天一幅。天孙分锦章，荐此半规玉。

明入千家分，此兴几人足。慷慨商声歌，主客俱不俗。

泠泠古松根，枯樵煮寒瀑。清啸拍阑干，悲猿挂高木。
忆梁王寺过远桥寄昉师
罗适（宋代）

长忆溪桥避暑时，天风六月袭人肌。水随地脉来无尽，云过山头去不知。

拂面稚松应偃盖，当年游子已庞眉。凭师莫动溪边石，留待东归题好诗。
喜迁莺慢（鹿鸣宴作）
张元干（宋代）

雁塔题名，宝津F854宴，盛事簪绅常说。文物昭融，圣代搜罗，千里争趋丹阙。元侯劝驾，乡老献书，发轫龟前列。山川秀，圜冠众多，无如闽越豪杰。

姓标红纸，帖报泥金，喜信归来俱捷。骄马芦鞭醉垂，蓝绶吹雪。芳月素娥情厚，桂花一任郎君折。须满引，南台又是，合沙时节。
挽钝斋先生许象州三首
李昴英（宋代）

义重人谁及，高风有古人。
己田分友子，黎事保羁臣。
抱负耕莘志，依稀陋巷仁。
丹青遗像在，难写道心真。
偈颂一百三十三首 其八十四
释居简（宋代）

三月旦，春过半。胡孙系露柱，露柱声声唤。南山粲，白石烂，只者一著何曾烂。